Aprill 2015

Aprill 2015, kroonika

2015. aasta aprill algas kolmapäeval ja lõppes 30 ööpäeva pärast neljapäeval.

1. aprill

 Ameerika Ühendriikides teatas Arkansase kuberner Asa Hutchinson, et ta ei allkirjasta religioosse vabaduse taastamise seadust, mis oleks andnud teenindajatele õiguse keelduda teenindamast üritusi, mida nad ei pea kooskõlaks olevaks oma religioossete veendumustega. Seadusele heideti ette, et see annab võimaluse homoseksuaalsete inimeste diskrimineerimiseks.
 Ameerika Ühendriikides California osariigis käskis kuberner Jerry Brown kohalikel omavalitsustel vähendada vee tarbimist 25% võrra. Californias valitseb neljandat aastat põud ja osariigi veevarud on drastiliselt kahanenud.
 Andorras astus ametisse peaminister Antoni Martí uus valitsuskabinet.
 Euroopa Liidus kaotasid kehtivuse 31 aastat jõus olnud riikide piimatootmiskvoodid, mille ületamisel pidi riigi piimatootjad tasuma trahve.
 Jeemenis tungisid šiiitidest al-Ḩūthiyyūni mässulised riigi seadusliku valitsuse ajutiseks asukohaks oleva Adeni kesklinna.
 Kreeka pealinnas Ateenas toimunud valitsusvastasel meeleavaldusel tungisid umbes 20 meeleavaldajat parlamendi territooriumile ja nõudsid seal marksistliku rühmituse liidri Savas Xirose vanglast vabastamist.
 Prantsusmaa meretaguse ala Uus-Kaledoonia valitsuse presidendiks valiti Philippe Germain.
 Rahvusvaheline Kriminaalkohus võttis organisatsiooni liikmeks vastu Palestiina.
 San Marinos astusid kaptenregentidena ametisse Andrea Belluzzi ja Roberto Venturini.
 Tai valitsus teatas, et tühistas riigis kehtinud sõjaseisukorra, mis kehtestati pärast sõjaväelist riigipööret 10 kuud tagasi.
 Türgis İstanbulis ründasid kaks meest politsei peakorterit. Puhkenud tulevahetuses lasti mõlemad ründajad maha, haavata sai ka kaks politseinikku.
 Türgis İstanbulis tungis valitseva Õigluse ja Arengu Partei peakorterisse relvastatud mees, kes õnnestus mõne aja pärast vahi alla võtta. Mees tekitas partei kontoris materiaalset kahju, inimesed vahejuhtumis vigastada ei saanud.
 Venemaa annekteeritud Krimmis lõpetas töö krimmitatarlaste esimene telekanal ATR, kuna Venemaa sidejärelvalveametkond Roskomnadzor keeldus kanalile väljastamast uut tegevusluba.
 Eestis alustas Patendiameti peadirektorina tööd Margus Viher.
 Eestis alustas meediaettevõtte BNS Group juhatuse esimehena tööd Anvar Samost, kes seoses tagasipöördumisega ajakirjandusse loobus poliitilisest tegevusest.
 Eestis jõustusid uued toidumärgistamise nõuded, mis kohustavad kaubandus- ja teenindusettevõtteid esitama informatsiooni ka pakendamata toidukaupade kohta, muuhulgas ka toitlustusasutustes serveeritava toidu kohta.
 Eestis hakkas kehtima uus pensioniindeks, mille kohaselt tõusis rahvapension 6,3%. Keskmine pension tõusis sellega 375 euroni kuus.

2. aprill

 Keenias Garissa linnas hõivasid viis Somaalia äärmusliku islamiliikumise Ash-Shabāb võitlejat kohaliku kõrgkooli Garissa University College kampuse, tapsid seal vähemalt 148 inimest ja haavasid veel 78 inimest. Ohvritena valiti välja kristlastest üliõpilased, muslimitele viga ei tehtud. Vastasseis Keenia julgeolekujõudude ja terroristide vahel kestis 15 tundi. Neli terroristi lasid ennast lõpuks sissepiiratuna ise õhku, viies vangistati.
 Liibanonis ei suutnud parlament järjekordsel katsel saada kokku kvoorumit presidendi valimiseks. Järgmine valimiste voor määrati 22. aprillile.
 Peruus astus peaministrina ametisse Pedro Cateriano Bellido.
 Suurbritannias toimus parlamendivalimiste kampaania peamine teledebatt, kus osalesid kuue suurema erakonna juhid.
 Šveitsis Lausanne'is jõuti lääneriikide ja Iraani vahelistel tuumaläbirääkimistel kokkuleppele, mille kohaselt kohustub Iraan vähendama oma rikastatud uraani varusid ja vähendama ka kahe kolmandiku ulatuses uraani rikastamiseks kasutatavaid tsentrifuuge. Nende tingimuste täitmisel hakatakse samm-sammult tühistama Ühinenud Rahvaste Organisatsiooni, Ameerika Ühendriikide ja Euroopa Liidu majandussanktsioone Iraani vastu.
 Venemaal Kamtšatka lähistel Ohhoota merel läks põhja kalatraaler Dalni Vostok. Pardal olnud 132 meeskonnaliikmest hukkus vähemalt 56. 13 meeskonnaliiget jäi esialgu teadmata kadunuks.
 Venemaal Moskvas otsustas Lefortovo rajooni kohus pikendada Kaitsepolitsei ametniku Eston Kohveri vahi all hoidmise tähtaega veel kahe kuu võrra 5. juunini.
 Eestis Haapsalus toimunud linnavolikogu erakorralisel istungil kukkus läbi umbusaldus linnapea Urmas Suklesele. Linnapea umbusaldamist toetas 5, selle vastu oli 14 volikogu liiget.
 Kuressaare linnapeaks valiti XIII Riigikogu liikmeks saanud senise linnapea Hannes Hanso asemel senine abilinnapea, parteitu Madis Kallas.
 Viljandi linnapea, Isamaa ja Res Publica Liitu esindav Ando Kiviberg teatas, et lahkub ametist ja alustab uue koalitsiooni moodustamiseks kõnelusi Reformierakonnaga.

3. aprill

 Ameerika Ühendriikides 200 miili kaugusel Põhja-Carolina rannikust päästeti 66 päeva eest oma 35-jalasel purjekal laevaõnnetuse läbi teinud 37-aastane ameerika purjetaja.
 Hiina ajakirjandus teatas, et riigi endisele avaliku julgeoleku ministrile Zhou Yongkangile esitati ametlik süüdistus altkäemaksu võtmises, võimu kuritarvitamises ja riigisaladuste reetmises.
 Prantsusmaa parlamendi alamkoda kiitis heaks Sotsialistliku Partei algatatud seaduseelnõu, mis keelab modelliagentuuridel liiga kõhnade modellide palkamise. Agente, kes seaduse sätteid rikuvad, võib karistada rahatrahvi ja kuni kuuekuise vangistusega.
 Saudi Araabia õhujõud toimetasid Jeemenisse Adeni kaitsjatele relvi ja meditsiinitarvikuid. Üle-eelmisel päeval Adeni kesklinna tunginud šiiitidest al-Ḩūthiyyūni mässulised tõmbusid aga pärast kaks päeva kestnud lahinguid linna keskosast tagasi.
 Tuneesia välisministeerium teatas, et Tuneesia taastab diplomaatilised suhted Süüria seadusliku, Bashār al-Asadi juhitava valitsusega, et paremini kindlaks teha neid Tuneesia kodanikke, kes on läinud Süüriasse islamistide poolel võitlema.
 Eesti president Toomas Hendrik Ilves ütles väljaandele The Times antud intervjuus, et NATO peaks mitte ainult tavalistele, vaid ka küberrünnakutele vastama sõjalise jõuga.

4. aprill

 Egiptuses Kairos algas korduskohtuprotsess riigi ekspresidendi Ḩusnī Mubāraki ja tema poegade üle, kellele on esitatud süüdistus avaliku raha kasutamises oma perekonna kinnisvara arendamiseks. Varasema süüdimõistva kohtuotsuse sama süüdistuse alusel Egiptuse ülemkohus tühistas.
 Hiina lõunaosas Guizhou provintsis sõitis mägiteelt välja buss, mis veeres 100 meetrit mäeküljest alla ja kukkus jõesängi. 24 bussis viibinud inimesest hukkus 21.

5. aprill

 Bangladeshi endine peaminister ja opositsioonijuht Khaleda Zia, kelle vastu on esitatud kaks korruptsioonisüüdistust, vabastati kohtus kautsjoni vastu. Varem oli Zia jätnud korduvalt kohtusse ilmumata.
 Gregoriuse kalendrit kasutavad kristlikud kirikud tähistasid esimest ülestõusmispüha.
 Jeemeni šiiitidest al-Ḩūthiyyūni mässulised teatasid, et on valmis alustama rahuläbirääkimisi, kui Saudi Araabia lõpetab õhurünnakute korraldamise ja läbirääkimisi asuvad vahendama rahvusvahelised või regionaalsed jõud, kes "ei ole Jeemeni rahva suhtes agressiivselt meelestatud".
 Rootsi peaminister Stefan Löfven teatas, et ei osale 9. mail Moskvas toimuvatel Teise maailmasõja lõpu 70. aastapäeva üritustel.
 Eesti meediakontserni Eesti Meedia üks omanikke ja senine tegevjuht Mart Kadastik teatas, et müüb oma äripartneri Margus Linnamäe ettevõttele UP Invest 20 protsenti enda valduses olevatest aktsiatest, mis võimaldab Linnamäel suurendada osalust Eesti Meedias 70 protsendini.

6. aprill

 Malaisia parlament võttis vastu uue terrorivastase seaduse, mis võimaldab muuhulgas terrorismis kahtlustatavaid ilma kohtuotsuseta määramata ajaks kinni pidada.
 Eestis Lääne-Virumaal algas 1. jalaväebrigaadi suurtükiväepataljoni nädalane koostööharjutus, mille käigus peetakse õppelahinguid Rakveres ja Kadrinas ning viiakse läbi lahingulaskmised koos Ameerika Ühendriikide õhuväega.
 Eestis jõudsid valitsusläbirääkimisi pidanud Eesti Reformierakond, Sotsiaaldemokraatlik Erakond ning Erakond Isamaa ja Res Publica Liit kokkuleppele nii koalitsioonileppe lõplikus versioonis kui ka uue valitsuse ametikohtade jaotuses. Viimase kohaselt sai Reformierakond 7 ja ülejäänud kaks erakonda mõlemad 4 ministrikohta.
 Isamaa ja Res Publica Liit tegi teatavaks oma ministrikandidaatide nimed: justiitsministriks saab erakonna esimees Urmas Reinsalu, rahandusministriks Sven Sester, keskkonnaministriks Marko Pomerants ning sotsiaalkaitseministriks Margus Tsahkna.

7. aprill

 Ameerika Ühendriikides Chicagos toimunud linnapea valimiste teises voorus valiti ametisse tagasi senine linnapea Rahm Emmanuel, kes sai 56% häältest. Tema vastaskandidaat Jesús García pälvis 44% valijate toetuse.
 Ameerika Ühendriikides teatas senaator Rand Paul, et kavatseb pürgida Vabariikliku Partei presidendikandidaadiks ja kandideerida 2016. aasta presidendivalimistel.
 Iraanis Sīstān va Balūchestāni provintsis sai kokkupõrkes Pakistani territooriumilt Iraani sisenenud relvastatud isikutega surma kaheksa Iraani piirivalvurit.
 Kreeka rahandusministeerium esitas ametliku kalkulatsiooni hüvitise suuruse kohta, mida Saksamaa peaks Kreeka hinnangul Teises maailmasõjas tekitatud sõjakahjude eest Kreekale maksma. Kreeka võimude hinnangul võlgneb Saksamaa neile 278,7 miljardit eurot. Saksamaa valitsus on keeldunud reparatsiooniküsimust Kreeka valitsuse esindajatega arutamast ning on seisukohal, et see küsimus on juba aastate eest juriidiliselt korrektselt lahendatud.
 Eestis alustas Vabariigi Presidendi Kantselei ülemana tööd Alo Heinsalu.
 XIII Riigikogu Isamaa ja Res Publica Liidu fraktsiooni esimeheks valiti Priit Sibul, aseesimeesteks said Andres Metsoja ja Juhan Parts.

8. aprill

 Ameerika Ühendriikides Bostonis toimunud kohtuprotsessil tunnistas vandekohus Džohhar Tsarnajevi süüdi 2013. aasta Bostoni terrorirünnakute organiseerimises ja politseiniku tapmises.
 Kreeka välisministeerium kutsus välja Eesti suursaadiku Kreekas Margus Rava, kellele avaldati ametlikult protesti president Toomas Hendrik Ilvese sõnade pärast ajalehele The Times antud intervjuus. President Ilves nimetas Venemaa vastu kehtestatud sanktsioonide lõdvendamist soovivaid riike "Putinile kasulikeks idiootideks".
 Prantsusmaal algas lennujuhtide kahepäevane streik, millega avaldati meelt mitterahuldavate töötingimuste ja pensioniea tõstmise vastu.
 Eestis andis XIII Riigikogu Taavi Rõivasele häältega 58:40 volitused valitsuse moodustamiseks. Samal päeval nimetas president Toomas Hendrik Ilves Rõivase valitsuse ka ametisse.
 Eesti kaitseväe juhataja kindralleitnant Riho Terras alustas kahepäevast ametlikku visiiti Saksamaal, mille raames kohtus ta oma Saksamaa kolleegi Volker Wiekeriga.

9. aprill

 Afganistanis Mazār-e Sharīfi linnas korraldas islamiliikumine Ţālebān rünnaku kohtumajale. Rünnakus hukkus 8 inimest, nende seas ka ringkonna politseiülem.
 Ameerika Ühendriikide riigisekretär John Kerry kohtus Panamás Kuuba välisministri Bruno Rodríguezega. See oli kahe riigi välisministrite esimene kohtumine pärast 1958. aastat.
 Iraani kõrgeim usujuht ajatolla 'Alī Khāmene'ī esines nõudmisega, et Iraani ja kuue suurriigi tuumakokkuleppe allkirjastamise järel tuleb kõik majandussanktsioonid Iraani vastu kohe tühistada. Ühtlasi nimetas ta oma esinemises genotsiidiks Saudi Araabia õhurünnakuid Jeemenis, milles on hukkunud ka rohkelt tsiviilisikuid.
 Itaalias Milanos avas pankrotikohtuasjas kostjana kohtusse ilmunud Claudio Giardello kohtumajas tule. Ta tappis kokku kolm inimest, kohtuniku, advokaadi ja oma kaaskostja. Veel üks inimene sai haavata. Pärast tulistamist Giardello põgenes, politsei tabas ta hiljem samal päeval Vimercate linnas.
 Jaapani peaminister Shinzō Abe sai Eesti e-residendiks. Eesti e-residentsuse andis peaministrile kingitusena üle Jaapanit külastanud Eesti riikliku delegatsiooni kuulunud majandus- ja kommunikatsiooniministeeriumi asekantsler Taavi Kotka.
 Kreeka rahandusministeerium kinnitas, et on teinud Rahvusvahelisele Valuutafondile 460 miljoni euro suuruse laenu tagasimakse, mille toimumine oli pikka aega kahtluse all, aga mis oli eeltingimuseks fondi abipaketist viimase osamakse saamiseks.
 Prantsusmaa paremäärmusliku erakonna Rahvusrinne esimees Marine Le Pen kutsus oma isa, erakonna endist esimeest Jean-Marie Le Peni üles poliitikast lahkuma ja lubas algatada ta vastu distsiplinaarmenetluse. Vana Le Pen on esinenud mitmete kommentaaridega, mis on kahjustanud Rahvusrinde mainet, nimetades viimati riigi peaministrit Manuel Vallsi immigrandiks ja kaitstes Teise maailmasõja ajal sakslastega koostööd teinud marssal Philippe Petaini.
 Prantsusmaa suuremates linnades toimusid tuhandete osavõtjatega meeleavaldused, mille ametiühinguorganisatsioonid korraldasid protestiks valitsuse kärpepoliitika vastu. Riigi suurim ametiühing CFDT keeldus meeleavaldustega osalemast, rõhutades, et Prantsusmaa kärpeid ei saa kuidagi võrrelda Hispaanias, Iirimaal ja Kreekas ellu viidud kärpepoliitikaga.
 Sloveenia parlament avaldas häältega 68:11 umbusaldust kaitseminister Janko Veberile. Kaitseministri kohusetäitjaks sai põllumajandusminister Dejan Zidan.
 Türgi president Recep Tayyip Erdoğan teatas, et suhete taastamine Egiptusega ei ole võimalik enne riigi ekspresidendi Muḩammad Mursī vabastamist ja tema toetajatele langetatud surmaotsuste tühistamist.
 Eestis XIII Riigikogu ees andis ametivande ja astus sellega ametisse Taavi Rõivase teine valitsus.
 XIII Riigikogu Sotsiaaldemokraatliku Erakonna fraktsiooni esimeheks valiti Andres Anvelt, aseesimeesteks said Helmen Kütt ja Kalvi Kõva.
 Eesti meedia teatas, et Euroopa Komisjoni endine asepresident Siim Kallas on asunud tööle praeguse asepresidendi Valdis Dombrovskise erinõunikuna majandusküsimustes.
 Eestis esitas lahkumisavalduse siseministeeriumi kantsler Leif Kalev, põhjendades seda sooviga tegeleda rohkem akadeemilise tööga ja vähem meedia sekkumisega tema eraellu. "Aktuaalne kaamera" oli eelmisel päeval paljastanud, et Kalev määras ilma konkursita Euroopa rändevõrgustiku kontaktpunktiks oma teise tööandja Tallinna Ülikooli ja projekti kontaktisikuks ülikooli juures oma abikaasa Mari-Liis Jakobsoni. Minister Hanno Pevkur rahuldas avalduse ja Kalevi töösuhe siseministeeriumiga lõpeb 15. juunil.

10. aprill

 Leedus Vilniuses toimus Balti Ministrite Nõukogu mitteametlik istung, kus osales ka Eesti peaminister Taavi Rõivas.
 Norra ajalehes Aftenposten ilmus viie Põhjamaa kaitseministri ühisartikkel, milles nad teatasid kaitsekoostöö tugevdamisest nii omavahel kui ka Baltimaadega, põhjuseks Venemaalt lähtuva julgeolekuohu suurenemine.
 Tuvalu peaministriks vannutati uueks ametiajaks Enele Sopoaga.

11. aprill

 Egiptuse kohus mõistis Muslimi Vennaskonna juhi Muḩammad Badī‘ ja 13 tema lähikondlast surma riigis kaose ja vägivalla põhjustamise eest.
 Maltal toimus referendum küsimuses, kas kaotada riigis kevadine jahihooaeg.
 Nigeerias toimusid kohalikud valimised, mille raames valiti osariikidele ka uued kubernerid.
 Panama pealinnas Panamás kohtusid Ameerikate tippkohtumisel Ameerika Ühendriikide president Barack Obama ja Kuuba president Raúl Castro. Nende kahe riigi riigipead ei olnud omavahel kohtunud ligi 60 aastat.

12. aprill

 Ameerika Ühendriikides teatas Hillary Clinton oma kavatsusest pürgida Demokraatliku Partei presidendikandidaadiks ja kandideerida 2016. aasta presidendivalimistel.
 Paavst Franciscus pidas Vatikanis jumalateenistuse 100 aastat tagasi aset leidnud armeenlaste genotsiidi mälestuseks ja nimetas neid 1915. aasta sündmusi "20. sajandi esimeseks genotsiidiks".
 Suurbritannia ajaleht The Telegraph avaldas intervjuu Eesti presidendi Toomas Hendrik Ilvesega, milles viimane ütles, et Venemaast lähtuva julgeolekuohu tõttu vajab Eesti NATO vägede alalist kohalolekut oma territooriumil.
 Õigeusu kirik tähistas vastavalt Juliuse kalendrile esimest ülestõusmispüha. Ainsana õigeusu kirikutest ei järgi ülestõusmispühade tähistamisel Juliuse kalendrit Soome Õigeusu Kirik.

13. aprill

 Ameerika Ühendriikides teatas senaator Marco Rubio, et kavatseb pürgida Vabariikliku Partei presidendikandidaadiks ja kandideerida 2016. aasta presidendivalimistel.
 Hispaanias Barcelonas toimus Euroopa Liidu ja Euroopa Liidu lõunanaabrite välisministrite kohtumine, kus käsitleti peamiselt Euroopa naabruspoliitika edasisi arengusuundi. Kohtumisel osales ka Eesti välisminister Keit Pentus-Rosimannus.
 Sudaanis toimusid presidendi- ja parlamendivalimised. Presidendivalimised võitis 94,05% häältega senine president ‘Umar Ḩasan Aḩmad al-Bashīr. Parlamendivalimistel võitis Rahvuskongress, mis sai 426-kohalises parlamendis 323 kohta. Valimisaktiivsus oli 46,4%.
 Eesti justiitsminister Urmas Reinsalu avas Tartu avavangla.
 Eesti kaitseminister Sven Mikser külastas Ämari lennubaasi, et tutvuda seal toimuva Eesti ja Ameerika Ühendriikide ühise õhuväeõppusega.
 Eesti koolides algasid PISA 2015. aasta rahvusvaheliste testid. Eesti kooliõpilased osalevad eri riikide õpilaste teadmisi ja oskusi võrdlevates PISA testides neljandat korda.

14. aprill

 Gibraltari peaminister Fabian Picardo teatas, et kui emamaa Suurbritannia peaks Euroopa Liidust lahkuma, siis Gibraltar püüab ikkagi säilitada mingil kujul liikmesuse Euroopa Liidus.
 Kanada valitsus teatas, et kavatseb Ukrainasse saata umbes 200 sõjaväeinstruktorit. Varem on sarnasest otsusest teatanud Ameerika Ühendriigid ja Suurbritannia.
 Lätis Riias algas Euroopa liidu keskkonna- ja energeetikaministrite mitteametlik kolmepäevane kohtumine. Eestit esindab kohtumisel keskkonnaminister Marko Pomerants.
 Prantsusmaa rahvuslasest poliitik Jean-Marie Le Pen kinnitas, et jääb poliitikasse kuni surmani. Tema tütar, Rahvusrinde esimees Marine Le Pen oli kutsunud isa üles poliitikast lahkuma, sest viimase väljaütlemised kahjustasid erakonna mainet.
 Somaalia pealinnas Muqdishos ründas islamistlik äärmusliikumine Ash-Shabāb ministeeriumihoonet. Rünnakus hukkus vähemalt 10 inimest.
 Türgi president Recep Tayyip Erdoğan mõistis hukka paavst Franciscuse sõnad, milles too nimetas 1915. aastal toimunud armeenlaste tapmist genotsiidiks ja hoiatas, et paavst enam selliste avaldustega ei esineks.
 Eestis viibis ametlikul visiidil Saksamaa välisminister Ursula von der Leyen, kes kohtus siin Eesti peaministri Taavi Rõivase, Eesti kaitseministri Sven Mikseri ja Eesti Vabariigi presidendi Toomas Hendrik Ilvesega.
 Tallinna Tehnikaülikoolis toimus ülikooli nelja rektorikandidaadi Jaak Aaviksoo, Jakob Kübarsepa, Andrus Salupere ja Mart Ustavi avalik debatt.

15. aprill

 Soome telekommunikatsiooniseadmete tootja Nokia teatas, et ostab Prantsusmaa elektroonikafirma Alacatel-Lucent. Tehingu väärtuseks on 15,6 miljardit eurot ja viiakse läbi aktsiavahetuse kujul hiljemalt 2016. aasta esimesel poolel.
 Togos toimusid presidendivalimised.
 Eestis Tartus Nooruse tänaval pandi nurgakivi Rahvusarhiivi uuele hoonele. Tseremoonia avakõne pidas president Toomas Hendrik Ilves, tseremoonial osales ka haridus- ja teadusminister Jürgen Ligi.
 Eesti Töötukassa nõukogu valis uueks esimeheks Tööandjate Keskliidu esimees Toomas Tamsari.

16. aprill

 Hollandis Haagis toimus rahvusvaheline küberkonverents "Global Conference on CyberSpace 2015". Eestit esindas konverentsil välisminister Keit Pentus-Rosimannus.
 Venemaa president Vladimir Putin nimetas Kemerovo oblasti senise kuberneri Aman Tulejevi, kelle ametiaeg hakkas lõppema, kuberneri kohusetäitjaks kuni uute korraliste valimiste toimumiseni.
 Eesti president Toomas Hendrik Ilves alustas 21. aprillini kestvat töövisiiti Ameerika Ühendriikides, et juhtida Washingtonis Maailmapanga arenguaruande nõukoda.
 Eestis Tartu messikeskuses algas 18. aprillini kestnud põllumajandusnäitus Maamess.
 Tartu linnavolikogu uueks esimeheks valiti senine abilinnapea Vladimir Šokman, uueks abilinnapeaks sai Artjom Suvorov. Mõlemad mehed kuuluvad Eesti Keskerakonda.
 Pärnu linnavolikogu valis häältega 22:9 uueks linnapeaks senise abilinnapea Romek Kosenkraniuse.
 Raudteefirma GO Rail teatas, et peatab alates 12. maist tähtajatult rongiliikluse marsruutidel Tallinn–Peterburi ja Tallinn–Moskva.

17. aprill

 Ameerika Ühendriikides California osariigis Fresnos lõhkus ehitusmeeskond kogemata gaasitoru. Toimunud plahvatuses ja tulekahjus sai vigastada 15 inimest.
 Burundi pealinnas Bujumburas ajas politsei pisargaasi ja veekahureid kasutades laiali meeleavalduse, millel protesteeriti president Pierre Nkurunziza kandideerimise vastu presidendiametisse ka kolmandaks ametiajaks.
 Mali põhjaosas Gao linna lähistel rünnati Ühinenud Rahvaste Organisatsiooni varustuskonvoid. Relvastatud isikud pidasid kinni kaks veoautot, tapsid nende tsiviilisikutest juhid ja süütasid masinad põlema.
 Türgist İstanbulist Šveitsi Baselisse teel olnud Turkish Airlinesi reisilennuk Boeing 737-800 pöördus pommiähvarduse tõttu İstanbuli tagasi. Lennuki läbiotsimisel selle pardalt pommi ei leitud.
 Ukrainasse saabusid Ameerika Ühendriikide õhudessantväelased, kes hakkavad korraldama Ukraina kaitseväelaste väljaõppet. Kokku saabus riiki 290 sõdurit 173. õhudessantbrigaadist.
 Eestis teatas Vabariigi Presidendi Kantselei, et president Toomas Hendrik Ilves ja tema abikaasa Evelin Ilves lahutavad oma abielu. Abielulahutus jõustub 30. aprillil.
 Eestit külastas Saksamaa välisminister Frank-Walter Steinmeier, kes kohtus siin Eesti peaministri Taavi Rõivase ja välisministri Keit Pentus-Rosimannusega.
 Eestis teatati, et kultuuriministeeriumi uueks kaunite kunstide asekantsleriks saab ministeeriumi senine teatrinõunik Hillar Sein.

18. aprill

 Afganistanis Jalālābādis ründas enesetaputerrorist pangakontorit, rünnakus hukkus 33 ja sai vigastada üle 100 inimese. Vastutuse rünnaku eest võttis äärmusorganisatsioon Islamiriik.
 Austraalia politsei teatas, et nurjas ettevalmistamisel olnud terroriakti. Vahistati viis teismelist, kes kavatsesid Esimese maailmasõja aastapäeval rünnata Austraalia politseinikke. Politsei hinnangul olid teismelised noorukid saanud mõjutusi ja inspiratsiooni äärmuslikult islamiorganisatsioonilt Islamiriik.

19. aprill

 Kuubas toimusid kohalikud valimised.
 Liibüa rannikul läks põhja illegaalseid immigrante transportinud paat. Euroopa Liit algatas päästeoperatsiooni, kuid õnnetuses hukkus kuni 900 põgenikku.
 Põhja-Küprose Türgi Vabariigis toimus presidendivalimiste esimene voor. Teise vooru pääsesid edasi ametis olev president Derviş Eroğlu (28,3% häältest) ja Mustafa Akıncı (26,8% antud häältest). Valimiste teine voor toimub 26. aprillil.
 Soomes toimusid parlamendivalimised. Valimised võitis 21,1% häältega Soome Keskerakond, mis sai 200-kohalises Eduskunnas 49 kohta. Teiseks jäi erakond Põlissoomlased 17,6% ja 38 parlamendikohaga, senine valitsev Rahvuslik Koonderakond sai 18,2% ja 37 kohta parlamendis. Valimisaktiivsus oli 66,8%.
 Eestis Valgamaal toimus Kaitseliidu noorteorganisatsioonide võistlusmatk Väle Jänes.

20. aprill

 Egiptuse pealinnas Kairos mõistis kohus surma veel 22 Muslimi Vennaskonna liiget, kes tunnistati süüdi 2013. aastal toimunud rünnakus ühele Kairo politseijaoskonnale.
 Hispaanias Barcelonas vahistati teismeline nooruk, kes ründas koolipäeva hommikul koolis õpetajaid ja kaasõpilasi noa ja ammuga. Ta tappis ühe oma õpetajatest ja haavas veel nelja inimest.
 Kreeka rannikul Rhodose saare lähistel läks põhja illegaalseid immigrante vedanud paat. Päästeti üle 90 inimese, neist 30 vajas haiglaravi. Vähemalt kolm inimest uppus.
 Luksemburgis toimus Euroopa Liidu põllumajandus- ja kalandusministrite kohtumine, kus Eestit esindas keskkonnaminister Marko Pomerants.
 Lätis Riias algas Euroopa Liidu terviseministrite kolmepäevane kohtumine, kus Eestit esindas tervise- ja tööminister Rannar Vassiljev.
 Lõuna-Koreas esitas tagasiastumispalve peaminister Lee Wan-koo, keda süüdistati ebaseaduslike summade saamises hiljem enesetapu sooritanud ettevõtjalt. President Park Geun-hye rahuldas peaministri tagasiastumispalve 27. aprillil.
 Portugalis astus ametisse Madeira autonoomse piirkonna valitsuse esimees Miguel Albuquerque.
 Saudi Araabia õhurünnak Jeemeni šiiitidest mässuliste sõjaväebaasile pealinnas Sanaas tekitas seal paiknenud Scud-tüüpi rakettide tõttu võimsa plahvatuse, milles hukkus 25 inimest ja sai vigastada veel ligi 400 inimest.
 Eesti peaministri Taavi Rõivase bürood asus juhtima ka Andrus Ansipi ajal seda ametit pidanud ja vahepeal lapsehoolduspuhkusel viibinud Kairi Uustulnd.

21. aprill

 Egiptuse pealinnas Kairos mõistis kohus riigi endise presidendi Muḩammad Mursī meeleavaldajate tapmise eest vangi kahekümneks aastaks ilma armuandmise võimaluseta.
 Mehhiko parlament võttis vastu korruptsioonivastase seaduse, mis kehtestas senisest rangema kontrolli riigiametnike üle ja seadis sisse korruptsiooniga tegeleva eriprokuröri ametikoha.
 Eesti kagupiiril algas ulatuslik kahepäevane piirivalveõppus, milles osalesid muuhulgas soomukid, õhusõidukid ja kiirreageerimisüksused.

22. aprill

 Anguillas yoimusid parlamendivalimised. Valimistel saavutas absoluutse enamuse Anguilla Ühisrinne, mis sai 54,5% häältest ja 6 kohta 7-kohalises parlamendis. Valimisaktiivsus oli 73,2%.
 Austria parlamendierakonnad andsid välja ühisdeklaratsiooni, milles nimetasid 1915. aasta armeenlaste tapmist Osmanite riigis genotsiidiks. Vastusena deklaratsioonile kutsus Türgi tagasi oma suursaadiku Austrias ja Türgi välisministeerium teatas, et see deklaratsioon kahjustab püsivalt kahe riigi vahelisi suhteid.
 Euroopa Komisjon avaldas järelduse, mille kohaselt on Venemaa riiklik gaasikompanii Gazprom kuritarvitanud oma valitsevat turupositsiooni kaheksas Euroopa Liidu liikmesriigis, teiste seas Eestis, Lätis ja Leedus, ning rikkunud sellega ühtlasi ka Euroopa Liidu konkurentsieeskirju.
 Indoneesias Jakartas toimus Aasia-Aafrika konverentsi raames Jaapani peaministri Shinzō Abe ja Hiina presidendi Xi Jinpingi kahepoolne kohtumine.
 Liibanonis jäi kvoorumi puudumisel ära presidendivalimiste järjekordne voor. Uus valimisvoor määrati 13. maile.
 Prantsusmaa peaminister Manuel Valls teatas, et alates jaanuaris 2015 toimunud Charlie Hebdo tulistamisest on riigis ära hoitud viis islamistide kavandatud terrorirünnakut.
 Saksamaa ajaleht Rheinische Post teatas Venemaa sõjaväelennukite lendudest Läänemere ja Põhjamere kohal ning avaldas Norra kaitseministeeriumi fotod NATO püüdurhävitajate pardalt tehtud fotod lennukitest Tu-22M ja Tu-95.
 Saudi Araabia teatas Jeemenis korraldatud õhurünnakute lõpetamisest, kuid vaatamata Saudi Araabia võimude vastavale kinnitusele tegelikult rünnakud jätkusid.
 Tšiili lõunaosas hakkas esimest korda pärast 1961. aastat purskama Calbuco vulkaan. Inimesed evakueeriti 20 km ulatuses vulkaani ümbrusest.
 Uus-Meremaale kuuluvate Cooki saarte ülemvolinikuks nimetati Nick Hurley.
 Venemaal nimetati Krasnodari krai administratsiooni ülema kohusetäitjaks Venjamin Kondratjev.
 Eestis XIII Riigikogus loodi toetusrühm traditsioonilise perekonna kaitseks, mille liikmeteks astusid ainult Eesti Konservatiivse Rahvaerakonna saadikud. Saadikurühm moodustati istungitevahelisel nädalal ja teiste erakondade esindajatel puudus võimalus asutamiskoosolekul osaleda. Kuna tavaliselt kuuluvad toetusrühmadesse eri erakondade saadikud, kritiseeriti uue toetusrühma loomist kui vastandumist Riigikogu heale tavale.

23. aprill

 Anguilla peaministrina astus ametisse Victor Banks.
 Belgias Brüsselis toimus Euroopa Ülemkogu erakorraline istung, et arutada illegaalse immigratsiooni küsimusi ja võimalikke lahendusi neile küsimustele. Eestit esindas ülemkogul peaminister Taavi Rõivas.
 Kõrgõzstanis esitas tagasiastumispalve peaminister Džoomart Otorbajev.
 Eesti Evangeelse Luterliku Kiriku peapiiskop Urmas Viilma pühitses Tallinna Toomkirikus piiskopiks Joel Luhametsa ja Tiit Salumäe. Koos uute pühitsetutega on Eesti Evangeelses Luterlikus Kirikus nüüd viis piiskoppi.
 Viljandi linnavolikogus moodustasid uue võimukoalitsiooni Eesti Reformierakond ning Erakond Isamaa ja Res Publica Liit. Linnapeaks valiti tagasi Ando Kiviberg.

24. aprill

 Ameerika Ühendriikides allkirjastas Washingtoni osariigi kuberner Jay Inslee seaduse, mis lõi kooskõla seni reguleerimata meditsiinilise marihuaana turu ja referendumi tulemusel seadustatud marihuaana kui legaalse mõnuaine turu vahel.
 Ameerika Ühendriikide kaitseminister Ashton Carter teatas, et Ameerika Ühendriigid kavatsevad oma vägede paigutamiseks ja ümberpaigutamiseks Aasias taotleda Filipiinide valitsuselt kaheksa sõjaväebaasi kasutamise õigust.
 Kreeka parlament võttis vastu seaduse, mis kohustab edaspidi kohalikke omavalitsusi vajadusel riigile laenu andma.
 Lätis Riias toimus euroala rahandusministrite kohtumine, kus Eestit esindasid rahandusminister Sven Sester, rahandusministeeriumi kantsler Veiko Tali ja asekantsler Märten Ross. Järgmisel päeval järgnes sellele Euroopa Liidu rahandusministrite mitteametlik kohtumine, kus Eestit esindasid samad isikud.
 Eestis Tallinnas algas Lennart Meri konverents, mille avas peaminister Taavi Rõivas.
 Eesti tervise- ja tööminister Rannar Vassiljev külastas Rakvere haiglat.
 Eesti Rahvusraamatukogus toimus Ülemaailmse Eesti Kesknõukogu ülemkogu, mille avas kultuuriminister Indrek Saar.
 Eesti Kirjandusmuuseumis andis haridus- ja teadusminister Jürgen Ligi üle Vabariigi Presidendi rahvaluule kogumispreemiad.

25. aprill

 Bosnia ja Hertsegoviina suurim serblaste partei Sõltumatute Sotsiaaldemokraatide Liit teatas, et nad kavatsevad saavutada 2018. aastal referendumi korraldamise Serblaste Vabariigi iseseisvumiseks.
 Burundi valitsev erakond Demokraatia Kaitse Rahvusnõukogu – Demokraatia Kaitsejõud nimetas president Pierre Nkurunziza oma presidendikandidaadiks ka kolmandaks ametiajaks, riskides sellega vallandada opositsiooni meeleavaldused.
 Iisraeli julgeolekujõud lasid maha kaks terariistadega inimesi rünnanud noort palestiinlast, ühe Jordani Läänekaldal Hebroni linnas ja teise Jeruusalemma idaosas.
 Nepalis toimus 7,9-magnituudine maavärin, mille epitsenter asus pealinnast Kathmandust 80 km loodes. Ametlikel andmetel hukkus üle 6200 inimese, teiste seas ka 1 riigis viibinud Eesti kodanik. Maavärinas hävinesid ka mõned Nepali kultuuriväärtused, teiste seas Dharaharā torn.
 Portugali kahe valitseva erakonna Sotsiaaldemokraatliku Partei ja CDS – Rahvapartei esimehed leppisid kokku valimisliidu moodustamises 2015. aasta parlamendivalimisteks.
 Togos toimusid presidendivalimised. Valimised võitis senine president Faure Gnassingbé, kes sai 58,8% antud häältest. Valimisaktiivsus oli umbes 60%.
 Türgis Gelibolu poolsaarel tähistati koidikul 100 aasta möödumist Gallipoli kampaania algusest. Teiste seas osalesid mälestustseremoonial Austraalia peaminister Tony Abbott, Uus-Meremaa peaminister John Key, Suurbritannia kroonprints Charles ja tema noorem poeg Henry Mountbatten-Windsor.
 Türgi rahvusliku lennukompanii Turkish Airlinesi reisilennuk Airbus A320 tegi İstanbuli Atatürki lennujaamas põleva mootoriga hädamaandumise. Lennuk maandus edukalt, tulekahju kustutati ja reisijatel õnnestus lennukist turvaliselt lahkuda.
 Ühinenud Rahvaste Organisatsiooni peasekretär Ban Ki-moon nimetas oma eriesindajaks Jeemenis Mauritaania diplomaadi Ismail Ould Cheikh Ahmedi.

26. aprill

 Beninis toimusid parlamendivalimised. Benini president Yayi Boni teatas seoses valimistega, et järgmise aasta presidendivalimistel ei kavatse tema kolmandat korda presidendiametisse kandideerida.
 Kasahstanis toimusid presidendivalimised, mille võitis absoluutse häälteenamusega (97,5% häältest) senine president Nursultan Nazarbajev. Valimisaktiivsus oli 95,1%.
 Malaisia võimud teatasid 12 inimese vahistamisest ja nende juurest leitud lõhkeainete konfiskeerimisest. Väidetavalt oli tegemist islamistidega, kes soovisid Kagu-Aasia Maade Assotsiatsiooni kohtumise ajal rünnata mitmeid sihtmärke pealinnas Kuala Lumpuris ja selle ümbruses.
 Põhja-Küprose Türgi Vabariigis toimus presidendivalimiste teine voor. Presidendiks valiti sõltumatu kandidaat Mustafa Akıncı, kes sai 60,3% antud häältest. Valimisaktiivsus oli umbes 64%.
 Suurbritannias välistas Leiboristlik Partei pärast parlamendivalimisi koostöös Šoti Rahvusparteiga.
 Eestis Tallinnas Toompea lossi ees toimus kell 12.00 Eesti Konservatiivse Rahvaerakonna noorteorganisatsiooni Sinine Äratus korraldatud meeleavaldus valitsuskoalitsiooni kavandatava kütuseaktsiisi tõusu vastu, millel osales umbes 1000 inimest.

27. aprill

 Afganistanis Kondūzi provintsis toimus ulatuslik tulevahetus islamiliikumise Ţālebān võitlejate ja Afganistani julgeolekujõudude vahel. Ühtlasi teatas islamiliikumine kavandatavast rünnakust provintsi pealinnale Kondūzile, mille tõttu otsustas Afganistani president Ashraf Ghani edasi lükata oma ametliku visiidi Indiasse.
 Ameerika Ühendriikides andis ametivande uus justiitsminister Loretta Lynch. Ameerika Ühendriikide Senat oli ta häältega 56:43 justiitsministriks kinnitanud 23. aprillil.
 Burundi pealinnas Bujumburas jätkusid teist päeva meeleavaldused, millega protesteeriti president Pierre Nkurunziza kandideerimise vastu presidendiks ka kolmandaks ametiajaks. Toimusid kokkupõrked politsei ja meeleavaldajate vahel, tänavatele saadeti politseile abiks korda tagama sõjavägi.
 Läti pealinnas Riias algas kahepäevane Euroopa ja Aasia riikide kõrgharidusministrite kohtumine. Kohtumise raames allkirjastavad Hiina aseharidusminister Li Weihong ning Eesti haridus- ja teadusminister Jürgen Ligi Hiina ja Eesti haridusdiplomite vastastikuse tunnustamise lepingu.
 Lätis tehti varahommikul kella 7 ajal telefoni teel pommiähvardus Riia lennujaamale, mis tõi kaasa kogu lennuliikluse peatamise ja reisijate evakueerimise. Eriteenistused otsisid lennujaama terminalid läbi, kuid lõhkekeha ei leidnud. Lennujaama tavapärane töörežiim taastus umbes kella 11 ajal.
 Peruu peaminister Pedro Cateriano võitis häältega 73:10 parlamendis toimunud usaldushääletuse.

28. aprill

 Venemaa justiitsministeerium annulleeris opositsioonipoliitiku Aleksei Navalnõi moodustatud Progressipartei registreeringu.
 Eesti välisminister Keit Pentus-Rosimannus oli visiidil Ukraina pealinnas Kiievis, kus ta esines ettekandega rahvusvahelisel konverentsil "International Support for Ukraine Conference".

29. aprill

 Ameerika Ühendriikides võttis Põhja-Carolina osariigi senat vastu seaduse, mis võimaldab osariigis pärast 9 aastat kehtinud moratooriumi alustada taas surmanuhtluste täideviimist. Seadus näeb ette, et edaspidi peab otsuse täideviimise juures viibima ka arst.
 Ameerika Ühendriikide Senati liige Vermonti osariigist Bernie Sanders teatas, et kavatseb pürgida Demokraatliku Partei presidendikandidaadiks.
 Brasiilias Curitiba linnas toimus õpetajate meeleavaldus kavandatava õpetajate pensionireformi vastu. Kui protesteerivad õpetajad püüdsid pääseda Parana osariigi parlamendihoone ette, puhkesid kokkupõrked politsei ja meeleavaldajate vahel. Kokkupõrgetes sai vigastada umbes 100 inimest.
 Gruusias astus tagasi peaminister Irakli Garibašvili valitsuskabineti seitsmes minister, mis viis automaatselt valitsuskoalitsiooni lagunemise ja kogu valitsuse tagasiastumiseni.
 Kasahstanis andis ametivande president Nursultan Nazarbajev. Ühtlasi nimetas ta samal päeval uuesti peaministriks Kärim Mäsimovi.
 Läti pealinnas Riias algas Euroopa ja Aasia riikide transpordiministrite kahepäevane nõupidamine, millel osales ka Eesti majandus- ja taristuminister Kristen Michal.
 Saudi Araabia kuningas Salmān ibn ‘Abd al-‘Azīz Āl Sa‘ūd nimetas uueks troonipärijaks oma 55-aastase vennapoja Muḩammad ibn Nāyif ibn ‘Abd al-‘Azīz Āl Sa‘ūdi.
 Türgis İstanbulis mõistis kohus õigeks 26 inimest, kes osalesid 2013. aastal Gezi pargi meeleavalduste ettevalmistamises ja korraldamises.
 Ungari peaminister Viktor Orbán teatas, et soovib alustada teiste Euroopa Liidu liikmesriikidega konsultatsioone surmanuhtluse taastamise küsimuses.
 Eestis oli visiidil Malta haridus- ja tööhõiveminister Evarist Bartolo, kes kohtus siin oma Eesti kolleegi Jürgen Ligiga.
 Eesti välisminister Keit Pentus-Rosimannus oli ametlikul visiidil Moldovas, kus ta kohtus Moldova presidendi Nicolae Timofti, parlamendi esimehe Adrian Candu, peaministri Chiril Gaburici, välisministri Natalia Ghermani ja majandusministri Stephane Bridega.
 Tallinnas Eestimaa rüütelkonna hoones toimus Eesti Kunstiakadeemia rektori Mart Kalmu inauguratsioonitseremoonia. Rektori inaugureeris Eesti president Toomas Hendrik Ilves. Valitsust esindasid tseremoonial haridus- ja teadusminister Jürgen Ligi ning kultuuriminister Indrek Saar.
 Tallinna teletornis toimus avaliku teenistuse tippjuhtide seminar, mille raames tutvustas peaminister Taavi Rõivas neile valitsuse prioriteete ning arutleti tippjuhtide rolli üle valitsuse tegevuskava elluviimisel.

30. aprill

 Nigeeria armee teatas, et on äärmusliku islamiliikumise Boko Haram käest Sambisa metsades vabastanud ligi 300 naist ja tüdrukut.
 Saksamaa politsei teatas, et hoidis Frankfurdis ära töörahvapüha jalgrattavõistluse vastu kavandatud islamistliku terrorirünnaku, mille ettevalmistamisega seoses peeti kinni Saksamaa türklastest abielupaar.
 Eestis jõustus president Toomas Hendrik Ilvese ja tema abikaasa Evelin Ilvese abielulahutus.
 Maanteeameti peadirektor Aivo Adamson teatas, et esitas majandus- ja kommunikatsiooniminister Kristen Michalile lahkumisavalduse. Adamsoni volitused ameti peadirektorina lõppevad 31. mail.
 Tallinna Linnavolikogu istungil valiti XIII Riigikogu liikmeks saanud Toomas Vitsuti asemel volikogu esimeheks Kalev Kallo. Vitsuti Riigikokku suundumisest Kallo valimiseni täitis volikogu esimehe kohuseid Toivo Tootsen.

Viited

 2015-04